
Дзюдо
Чемпионыр кърагъэблэгъэж
Европэм дзюдомкIэ пашэныгъэр къыщыхьыным теухуауэ Словением щекIуэкIа ныбжьыщIэхэм я зэхьэзэхуэм Урысейм и гуп нэхъыщхьэм япэ дыщэ медалыр къыщыхуихьащ КъБР-м щыщ Шэру Муртаз.
Япэ увыпIэр къэзыхьамрэ абы и тренер УнэшхуэлI Аслъэнрэ Налшык и кхъухьлъатэтедзапIэм къыщрагъэблэгъэжащ я Iыхьлыхэмрэ ныбжьэгъухэмрэ. Чемпионым ехъуэхъуащ Къэбэрдей-Балъкъэрым спортымкIэ и министр Хъущт Аслъэнбэч, республикэм и спорт IэнатIэхэм я лIыкIуэхэр, хъыбарегъащIэ IэнатIэхэмрэ ЩэнхабзэмкIэ министерствэмрэ я лэжьакIуэхэр.
Фигу къэдгъэкIыжынщи, Словением и Марибор къалэм Шэру Муртаз зэIущIиплI щригъэкIуэкIати, псоми щытекIуащ икIи зи хьэлъагъыр килограмм 55-м нэблагъэхэм я гупым дыщэ медалыр къыщихьащ.
Европэпсо зэхьэзэхуэм хэтащ къэрал 41-м икIа зи ныбжьыр илъэс 21-м щIимыгъуа спортсмен 400-м щIигъу.
ЖЫЛАСЭ Замир.
Футбол
Дэнэ щIыпIи щазэхуэдэщ
Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэр и кIэм ноблагъэ — командэхэм джэгугъуэ хырых къахуэнэжауэ аращ. Абы щыгъуэми гурыIуэгъуэкъым дыщэ медалхэр зыIэрыхьэнур хэтми.
Чемпионыгъэм ерыщу иризэныкъуэкъу «Автозапчасть»-мрэ «Тэрчымрэ» дэнэ щIыпIэ щыджэгуми я зэхуэдэу фэ ятетщ — мазэ зыбжанэ хъуауэ абыхэм хэт къапэщIэхуэми хагъащIэ. Апхуэдэу къэхъуащ иужьрей зэIущIэхэми. Нарткъалэ щыIэу «Автозапчасть»-р «Нартым» бжыгъэшхуэкIэ ефIэкIащ, Арщыдан щыхьэщIа «Тэрчыр» хэгъэрейхэм ящысхьакъым.
Пашэхэм якIэлъеIэ «Союз»-ри Псыгуэнсу щытекIуащ. АрщхьэкIэ сэрмакъдэсхэм жэз медалхэм нэхъ лъапIэ мы гъэм яIэрыхьэну фIэщщIыгъуейщ, и хьэрхуэрэгъухэр пасэу жыжьэIуэу зэрызэIэщIигъэкIам къыхэкIыу.
КъБР-м футболымкIэ и гуп нэхъыщхьэм къыхэнэныр зэхэкIын папщIэ мыхьэнэшхуэ иIэт ХьэтIохъущыкъуей къуажэм щызэхэта зэIущIэм. Хьэсэней къикIа «Жулдуз»-р зэрыхагъэщIам и фIыгъэкIэ хэгъэрейхэр щыхупэм нэхъ къыщхьэщыкIуэтащ.
Мыгъэрей зэхьэзэхуэм зэрыщIидзэрэ етIуанэу текIуэу аращ «Прохладнэр». Абы и фIыгъэкIэ иужь дыдэ увыпIэм икIащ, ауэ гуп нэхъыщхьэм етIанэгъи щыджэгун папщIэ иджыри хуабжьу гугъу зригъэхьын хуейщ.
И лъэр щIэхупа хуэдэщ «Бахъсэным». Мис аргуэруи ар и стадионым къыщыхагъэщIащ, и гъуэм топитху къыдагъэкIри. Бахъсэн къалэм къехьэлъэкI хъуауэ къыщIэкIынущ гуп нэхъыщхьэм командитI зэуэ щиIыгъыну.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым щекIуэкI зэхьэзэхуэм и тIощIрэ еплIа-нэ джэгугъуэм кърикIуа бжыгъэхэм: «Прохладнэ» (Прохладнэ) — «Родник» (Псынэдахэ) — 7:1, «Псыгуэнсу» (Псыгуэнсу) — «Союз» (Сэрмакъ) — 1:4, «Нарт» (Нарткъалэ) — «Автозапчасть» (Бахъсэн) — 1:4, «Налшык» (Налшык) — «Керт» (Къэхъун) — 1:1, «Бедик» (Арщыдан) — «Тэрч» (Тэрч) — 1:3, «Бахъсэн» (Бахъсэн) — «Къундетей» (Шэджэм) — 3:5, «ЛогоВАЗ» (Бабугент) — «Псыкуэд» (Псыкуэд) — 4:6, «ХьэтIохъущыкъуей» (ХьэтIохъущыкъуей) — «Жулдуз» (Хьэсэней) — 2:1.
Хьэтау Ислъам.
IэрыщI джэгупIэ губгъуэ Къэхъун къыщызэIуах
Адыгэхэм я махуэм Къэхъун къуажэм Iэтауэ къыщызэIуахащ IэрыщI топджэгу губгъуэ.
Курыт еджапIэ №2-м и пщIантIэм куэду къыщызэхуэсат физкультурэмрэ спортымрэ дихьэххэр. Лъэпкъ махуэшхуэр зэрагъэлъапIэм къыдэкIуэу ахэр хэтынут IэрыщI топджэгу губгъуэ къуажэм къызэрыщызэIуахым.
КъызэгъэпэщакIуэ гупым и тхьэмадэ Гулэжын Беслъэн къызэхуэсахэм зыубгъуауэ яхутепсэлъыхьащ Адыгэхэм я махуэм икIи ди япэ итахэм яхуэфащэ щIэблэ диIэну хъуэхъуащ. Абы и псалъэхэм къыпащащ Къэхъун къуажэ администрацэм и Iэтащхьэ Къандэхъу Леонид, Аруан район администрацэм физкультурэмрэ спортымкIэ и къудамэм и унафэщI КIурашын Владимир, футболым и ветеран Шыбзыхъуэ Мухьэрбий сымэ, нэгъуэщIхэми.
ДжэгупIэ губгъуэр къызэрызэIуахым и щIыхькIэ турнир къызэрагъэпэщат. Абы хэтащ къуажэм и командих. Судья нэхъыщхьэ Кабалоев Мурадин ар хъарзынэу иригъэкIуэкIащ.
Зэпеуэ гуащIэм бжьыпэр щаубыдащ топджэгум и ветеранхэм. Абыхэм къакIэлъокIуэ «Черкес», «Дорожник» командэхэр.
Зэхьэзэхуэм къыщыхэжаныкIахэм кубокыр, грамотэхэр, медалхэр иратащ. КъищынэмыщIауэ, къуажэдэс НэщIэпыджэ Альберт и мылъкум къыхэкIыу япэ увыпIэ къэзыхьахэм сом мин 15, етIуанэ хъуахэм сом мини 10, ещанэм — сом мини 5 хуагъэфэщащ. «Керт» фирмэм командэ псоми ахъшэ саугъэт яхуищIащ.
ГуфIэгъуэр ягъэдэхащ ХьэхъупащIэ Заур и гъэсэн къэфакIуэ ныбжьыщIэхэм.
Темыр Дисанэ.
Волейбол
КъБКъУ-м и гупыр аргуэру япэ йощ
Къэбэрдей-Балъкъэр къэрал университетым волейболымкIэ и цIыхубз командэ къыхэхам пшахъуэм хэту волейбол джэгунымкIэ КъБР-м и чемпионатым къыщихьа текIуэныгъэм къыпищащ цIыхухъухэм я гуп нэхъыщхьэми — а спорт лIэужьыгъуэмкIэ ахэри республикэм и чемпион хъуащ.
Бахъсэн щIыналъэм хыхьэ Куба къуажэм щызэхэтащ пшахъуэм хэту волейбол джэгунымкIэ КъБР-м и зэхьэзэхуэ. Тэрч щIыналъэм и командэ къыхэхам драгъэкIуэкIа кIэух зэIущIэм и зэпэщIэтыныгъэ гугъум 2:1-уэ текIуэныгъэр щызыIэрагъэхьащ Къэбэрдей-Балъкъэр къэрал университетым и гуп нэхъыщхьэм. Жэз медалхэр къалъысащ Шэджэм районым щыщ волейболист- хэм.
Чемпион хъуа командэм хэтащ КъБКъУ-м «Физическэ щэнхабзэ» къудамэм и ещанэ курсым щеджэ Мамрэш Къамболэтрэ КъБКъУ-м ХъыбарегъащIэ технологиехэмрэ экономикэмкIэ и колледжым и ещанэ кур- сым щIэс Мухьэмэд Ахьмэдрэ. Спортсменхэр егъасэ КъБКъУ-м Физическэ щэнхабзэмрэ спортымкIэ факультетым и доцент Коноплёвэ Аннэ. Чемпионатым и волейболист нэхъыфIу къалъытащ Мухьэмэд Ахьмэд.
Зэхьэзэхуэр егъэкIуэкIыныр даIыгъащ КъБР-м СпортымкIэ и министерствэмрэ ВолейболымкIэ федерацэмрэ.
Махуэ псом екIуэкIа зэхьэзэхуэхэм хэтащ Тэрч, Налшык къалэхэм, Тэрч щIыналъэм хыхьэ Терекскэ жылагъуэм, Шэджэм, Бахъсэн щIыналъэхэм хыхьэ Ислъэмей къуажэм, КъБКъУ-м я командэ къыхэхахэр.
КЪЭХЪУН Бэч.
Мас-рестлинг
Къэралпсо зэхьэзэхуэр къапоплъэ
Налшык дэт «Легион» тренажёр пэшым фокIадэм и 10-м щекIуэкIащ мас-рестлингымкIэ зэхьэзэхуэ. Абы хэтащ республикэм и щIыналъэ псоми къикIа зи ныбжьыр илъэс 18 — 21-м ит цIыхуи 100-м нэблагъэ.
Къэбэрдей-Балъкъэрым мас-рестлингымкIэ зыгъэсэн зэрыщыщIадзэрэ илъэс зыбжанэ фIэкIа дэмыкIами, абы щIалэгъуалэр хуабжьу дихьэхащ. Республикэм и районхэм пэш щхьэхуэхэр къыщызэIуахащ, езыхэм тренерхэр яIэжщ. Арати, КъБР-м и чемпионатым къигъэлъэгъуэн хуейт дэтхэнэ командэми и ехъулIэныгъэхэри нэхъ гулъытэ зыхуищIыпхъэхэри.
ЗэпэщIэтыныгъэ гуащIэм пашэ щыхъуащ Бахъсэн щIыналъэм и гуп нэхъыщхьэр (дыщэу 4-рэ 1 жэзрэ). АдэкIэ къыкIэлъокIуэ шэджэмдэсхэр (дыщэу 2, дыжьыну 3, жэзу 2). Налшык къалэм и спортсменхэм чемпионатым ещанэ увыпIэр щаубыдащ. Абыхэм къахьащ 1 дыщэ медаль, дыжьыну 2, жэзу 7.
Щхьэзакъуэ зэпеуэм я хьэлъагъ елъытауэ ягуэша гупхэм нэхъ лъэщу къыщыщIэкIащ Нэгъуей Астемыр, ЛэмпIэжь Алим, БищIо Алим, Тхьэмокъуэ Беслъэн, ЛIыгъур Мурат, Джэрыджэ Астемыр сымэ. Хъыджэбзхэм я зэхьэзэхуэм щытекIуащ Темыржан Миланэ, Ташу Каринэ, Каибовэ Луизэ, Ахмадовэ Румисэ сымэ.
Мас-рестлингымкIэ республикэ чемпионатым щытекIуахэмрэ къыщыхэжаныкIахэмрэ Iэмал къахукъуэкIащ илъэс 18 — 21 ныбжьым итхэм я къэралпсо зэхьэзэхуэм хэтыну. Ар жэпуэгъуэм и пэщIэдзэм Налшык щекIуэкIынущ.
МЭЗКУУ Къанщобий.
